L-UE qed tirrevedi r- regoli tagħha dwar il-ħlas għall-użu tat-toroq (id-Direttiva dwar il- Eurovignette ) biex tindirizza l-emissjonijiet ta' gassijiet b'effett ta' serra u impatti ambjentali oħra , il-konġestjoni u l-finanzjament tal-infrastruttura tat-toroq. Illum l-ambaxxaturi tal-istati membri qablu dwar mandat ta' negozjar għar-riforma, li ser tinkludi sistema ġdida ta' ħlasijiet li jvarjaw fuq il-vetturi heavy-duty abbażi tal-emissjonijiet tas-CO2. L-iskema l-ġdida ser tippromwovi d-dħul fis-suq ta' vetturi b'emissjonijiet aktar baxxi u ser tgħin fil-ġlieda kontra t-tibdil fil-klima skont il-Patt Ekoloġiku Ewropew. Bil-mandat tal-lum, il-Kunsill wera l-ambizzjoni tiegħu biex jintlaħqu l-miri ambjentali u ta' sostenibbiltà fit-trasport bit-triq. Din ir-reviżjoni tal-prezzijiet għall-użu tat-toroq ser tkopri mhux biss it-tniġġis tal-arja u t-tniġġis akustiku iżda wkoll l-emissjonijiet tas-CO2, li ser jinċentivaw l-operazzjoni ta' trasport aktar nadif u effiċjenti. Dan ser jgħinna biex innaqqsu l-emissjonijiet mit-trasport u niġġieldu t-tibdil fil-klima b'mod effettiv. Andreas Scheuer, Ministru Federali għat-Trasport u l-Infrastruttura Diġitali tal-Ġermanja, President tal-Kunsill Mandat tal-Kunsill Il-mandat tal-Kunsill jagħti l-għodda għall-istati membri biex jimponu ħlas għall-użu tat-toroq sabiex jitnaqqas it-tniġġis mit-trasport, jitħaffef il-fluss tat-traffiku u jiġu rkuprati l-ispejjeż tal-bini, it-tħaddim u l-manutenzjoni tal-infrastruttura. L-istati membri xorta ser ikunu jistgħu jagħżlu l-mudell preferut tagħhom għall-ħlas tal-użu tat-toroq . Billi l-pajjiżi tal-UE jvarjaw fil-ġeografija, id-densità tal-popolazzjoni u n-networks tat-toroq tagħhom, u mil-lat tas-sistemi ta' ħlas għall-użu tat-toroq diġà stabbiliti tagħhom, il-ħlas skont iż-żmien ser jinżamm bħala alternattiva kosteffikaċi għal ħlas skont id-distanza. Il- kamp ta' applikazzjoni tar-regoli ser jiġi estiż minn vetturi heavy-duty tal-merkanzija biss għal vetturi oħra li għalihom l-istati membri jistgħu jkunu jixtiequ japplikaw ħlasijiet, bħal karozzi tal-linja, vannijiet jew karozzi tal-passiġġieri . Il-pajjiżi ser ikollhom il-possibbiltà japplikaw pedaġġi u ħlas għall-użu tat-toroq għal kull tip ta' vettura indipendentement minn xulxin. Barra minn hekk, l-istati membri jistgħu jipprevedu rati mnaqqsa ta' pedaġġ jew ta' ħlas għall-użu tat-toroq, jew jeżentaw vetturi mill-obbligu li jħallsu pedaġġi jew ħlas għall-użu tat-toroq taħt kondizzjonijiet speċifiċi. Meta mqabbla mas-sistema attwali, il- bidla ewlenija ser tkun l-introduzzjoni ta' għodda ġdida għall-UE kollha għall-ħlasijiet li jvarjaw għall-użu u għall-infrastruttura fir-rigward tal-vetturi heavy-duty abbażi tal- emissjonijiet ta' CO 2 . Il-varjazzjoni ser tkun ibbażata fuq l-istandards eżistenti tas-CO2. Inizjalment, l-iskema ser tapplika biss għall-akbar trakkijiet, iżda tista' tiġi estiża gradwalment għal tipi oħra ta' vetturi heavy-duty u adattata regolarment għall-progress teknoloġiku permezz ta' atti ta' implimentazzjoni. Bħala inċentiv għax-xiri tal-''aqwa vetturi tat-tip tagħhom'', l-istati membri ser ikunu jistgħu jagħtu trattament preferenzjali lill- vetturi b'emissjonijiet żero . L-istati membri jistgħu jkomplu japplikaw il-varjazzjoni attwali fil-ħlasijiet għall-flotta eżistenti skont il- klassi tal-emissjonijiet EURO . Madankollu, ser ikollhom japplikaw ħlasijiet imnaqqsa abbażi tal-emissjonijiet tas-CO2 għal vetturi ġodda. Il-prinċipji ewlenin għall- allokazzjoni tad-dħul mill-ħlas għall-użu tat-toroq jibqgħu l-istess. B'mod ġenerali, l-istati membri għandhom jallokaw id-dħul iġġenerat minn tariffi għall-infrastruttura u l-ispejjeż esterni għal proġetti fis-settur tat-trasport, b'mod partikolari b'appoġġ għan-netwerk trans-Ewropew tat-trasport. Madankollu, mhumiex obbligati li jagħmlu dan. Fir-rigward tad-dħul iġġenerat minn marġni kummerċjali, l-allokazzjoni relatata mat-trasport tibqa' obbligatorja. Ir-regoli ser jippermettu lill-istati membri japplikaw marġni kummerċjali ogħla (sa 50%) għall-ħlas tal-infrastruttura imposta fuq sezzjonijiet ta' toroq speċifiċi b'konġestjoni kbira, jekk l-istati membri kollha affettwati jaqblu ma' dan. L-istati membri ser ikollhom sentejn mid-dħul fis-seħħ tad-direttiva biex fihom jinkorporaw id-dispożizzjonijiet fid-dritt nazzjonali tagħhom. Proċedura F'Mejju 2017, il-Kummissjoni ppreżentat il-proposta għal direttiva riveduta tal-Eurovignette bħala parti mill-ewwel pakkett ta' mobbiltà. Il-mandat ġie approvat mil-laqgħa tal-ambaxxaturi fil-Kumitat tar-Rappreżentanti Permanenti tal-Kunsill. Dan jippermetti lill-presidenza tiftaħ negozjati mal-Parlament Ewropew dwar it-test finali. Kuntest: regoli attwali tal-UE dwar il-ħlas għall-użu tat-toroq Il-ħlas għall-użu tat-toroq fl-UE huwa għażla nazzjonali, u l-istati membri jistgħu jagħżlu jridux idaħħluh fit-territorju tagħhom jew le . Madankollu, jekk jagħżlu li jimponu ħlas, huma għandhom isegwu ċerti regoli komuni stabbiliti fid-Direttiva tal-Eurovignette. L-għan ta' dan huwa li jiġi żgurat li l-impożizzjoni tal-ħlas għall-użu tat-toroq ma tiddiskriminax kontra t-traffiku internazzjonali jew tirriżulta f'distorsjoni tal-kompetizzjoni bejn l-operaturi tat-trasport. Bħalissa, ir-regoli tal-UE dwar il-ħlas tal-użu tat-toroq jikkonċernaw pedaġġi skont id-distanza u ħlasijiet għall-użu skont iż-żmien (vinjetti) għal vetturi heavy-duty tal-merkanzija biex jużaw ċerta infrastruttura. L-idea hija li l-ispiża tal-bini, it-tħaddim u l-iżvilupp tal-infrastruttura tista' tiġi koperta permezz ta' pedaġġi u vinjetti għall-utenti tat-toroq. Jista' jkun hemm il-ħlas ta' "spiża esterna" li jikkumplementa dawn il-ħlasijiet bil-għan li jitnaqqas it-tniġġis mit-trasport bit-triq. L-istati membri jistgħu wkoll jadattaw il-ħlas marbut mal-infrastruttura biex jieħu kont tal-konġestjoni fit-toroq. Ser jiżdied link għat-test approvat ma' din l-istqarrija għall-istampa fuq is-sit web tagħna. Ħlas għall-użu tat-toroq (informazzjoni ġenerali) Regolament li jistabbilixxi standards tal-prestazzjoni tal-emissjonijiet tas-CO2 għall-vetturi tqal ġodda Regolament dwar il-monitoraġġ u r-rappurtar tal-emissjonijiet ta' CO2 u tal-konsum ta' fjuwil minn vetturi heavy-duty ġodda